অনেক বছর আগে “ওয়াটার ওয়ার্ল্ড” মুভি দেখে একটা ফ্যান্টাসি কাজ করতো, এই কি সম্ভব পুরো একটা গ্রাম পানির উপর ! অনেক পরে জানলাম ভারত, চায়না , থাইল্যান্ড, মালদ্বীপ এবং আরও কিছু কিছু দেশে এ রকম গ্রাম ও বাজার আছে যা পানির উপর ভাসমান । এইসব ভাসমান বাজার কে ইংলিশ এ “ফ্লোটিং মার্কেট” বলে। কিন্তু আজ আমি কোন বিদেশী দেশের এমন ভাসমান বাজার বা গ্রাম এর কথা বলবো না। আমাদের বাংলাদেশ এ আছে এক জলের স্বর্গ রাজ্যে। বলছিলাম বরিশাল-পিরোজপুরের-ঝালকাঠির নদী আর গ্রামের ভেতর বয়ে যাওয়া খালগুলোর কথা। সবুজ যে কতোটা সবুজ হতে পারে, প্রকৃতি যে কতোটা সুন্দর হতে পারে ওখানে গেলেই তা জানতে পারবেন। আর আজ এখানেই আমাদের গন্তব্য। আপনি যদি যান জুলাই থেকে অক্টোবরের মাঝে তবে দেখা পাবেন অপার্থিব এক সুন্দর বাজারের। সেটা হলো ভিমরুলির ভাসমান পেয়ারা বাজার। বাংলাদেশের উৎপাদিত মোট পেয়ারার প্রায় ৮০ ভাগই উৎপাদিত হয় ঝালকাঠির বিভিন্ন গ্রামে। আটঘর, কুরিয়ানা, ডুমুরিয়া, বেতরা, ডালুহার, সদর ইত্যাদি এলাকার প্রায় ২৪ হাজার একর জমিতে পেয়ারার চাষ হয়। আর এ পেয়ারা বেচাকেনার জন্য ঝালকাঠির ভিমরুলিতে জমে ওঠে বাংলাদেশের সবচে বড় ভাসমান বাজার। প্রতি মৌসুমে এ বাজারে প্রায় ৫০০ কোটি টাকার বেচাকেনা হয়। প্রতিদিন সকাল থেকে দুপুর পর্যন্ত চলে কেনাবেচা। অনেক দূর-দূরান্ত থেকে পেয়ারা চাষিরা তাদের ক্ষেতের পেয়ারা নিয়ে আসে এ বাজারে। আর ক্রেতারাও আসে অনেক দূর থেকে। সাধারণত নৌকায় থাকা পুরো পেয়ারাই এক লটে কেনাবেচা হয়। ভরা মৌসুমে এক নৌকা পেয়ারা মাত্র ৩০০ টাকায়ও কিনে নেওয়া যায়।